**ให้โอกาสเขาได้พูดเถอะ**

ในห้องเรียนภาษาอังกฤษส่วนส่วนใหญ่ครูมักจะพูดมากกว่าผู้เรียนซึ่งก็ถือว่าเป็นเรื่องธรรมดา แต่ทำอย่างไรจะให้ผู้เรียนได้พูด(ภาษาอังกฤษ)มากขึ้น เพื่อให้เป็นการสอดคล้องกับธรรมชาติของการเรียนรู้ภาษาโดยทั่วไปที่เริ่มจากทักษะฟัง พูด อ่าน เขียน ปัญหาก็คือทำอย่างไรที่จะสร้างหรือให้โอกาสแก่ผู้เรียนได้พูดต่อไปนี้เป็นวิธีการฝึกให้ผู้เรียนได้มีโอกาสพูดไปพร้อมกับครูได้พูดมากกว่าครูและได้พูดเสมือนในชีวิตจริง

**1. พูดในกลุ่มย่อย** การฝึกพูดในกลุ่มย่อยเป็นการเพิ่มความมั่นใจในตนเองของผู้เรียน บางครั้งอาจพูดผิดบ้าง แต่ก็ไม่รู้สึกเสียหน้า เพราะมีเพื่อนร่วมกลุ่มคอยแก้ไขแนะนำให้ถูกต้องและเป็นกำลังใจให้ ผู้เรียนจะค่อยๆเรียนรู้และกล้าแสดงออกมากขึ้นเรื่อยๆ

**2. ตั้งและตอบคำถามง่ายๆ** การฝึกตั้งคำถามและตอบคำถามแบบง่ายๆโดยผู้เรียนและเพื่อนร่วมกลุ่มในชั้นต่างผลัดกันถามและตอบ ซึ่งนับว่าเป็นวิธีหนึ่งที่จะช่วยพัฒนาทักษะการฟังและพูดได้อย่างเป็นธรรมชาติ

**3. พูดเรื่องง่ายๆ ใกล้ตัว** ทุกคนมีข้อมูลของตนเองอยู่แล้ว เช่นเรื่องส่วนตัว เรื่องครอบครัว ความชอบหรือไม่ชอบ หรือแม้กระทั่งประสบการณ์ประทับใจที่อยากเล่า การพูดแบบนี้ผู้เรียนจะสามารถหาหรือนึกคำศัพท์ได้ดีกว่าพูดเรื่องหรือหัวข้อที่ตนเองไม่คุ้นเคยที่ถูกกำหนดโดยครู

**4. ฟัง จำ แล้ว เล่า** ผู้เรียนมีโอกาสฝึกพูดเล่าเรื่องที่ได้ยินมาจากครู จากเพื่อน แล้วจำมาเล่าอีกครั้งหนึ่งให้เพื่อนในชั้นฟัง และในขณะฟังเพื่อนก็อาจช่วยเล่าเสริมก็ได้ การพูดแบบนี้จะช่วยฝึกความจำทั้งเนื้อหาและรูปประโยคหรือสำนวนที่ผู้เรียนได้เรียนรู้ใหม่ๆ

**5. พูดตรงข้ามกับสิ่งที่ได้ยิน** เป็นการฝึกจับประเด็นจากสิ่งที่ได้ยิน แล้วมาแต่งใหม่ให้มีข้อความบางอย่างตรงข้ามซึ่งเป็นการฝึกการใช้คำศัพท์ที่ผู้เรียนมีพื้นฐานอยู่แล้วให้ได้ดีคล่องแคล่วยิ่งขึ้น

**6. พูดขยายความ** ผู้เรียนพูดขยายความเพิ่มเติมหรือต่อเติมจากเรื่องที่ได้ยินจากครูหรือจากเพื่อน หรืออาจแต่งเรื่องเพิ่มเติมเพื่อให้น่าสนใจ เป็นการฝึกพูดโดยใช้คำศัพท์และรูปประโยคที่ผู้เรียนเคยเรียนรู้มาแล้วในระดับหนึ่งเพื่อเพิ่มความมั่นใจในการพูด

**7. ท้าหรือยุให้พูด** ครูอาจตั้งหัวข้อเป็นเงื่อนไข เช่น ถ้าคุณได้รับรางวัลเป็นเงิน 100 ล้านบาทคุณจะทำอะไร และใครตั้งคำถามเกี่ยวกับภาพนี้ได้มากและถูกต้องภายใน 2 นาที เป็นต้น

***เกี่ยวกับผู้เขียน:*** *ประสิทธิ์ มูซอ*

* *อดีตอาจารย์ประจำอิสลามวิทยาลัยแห่งประเทศไทย*
* *(MA in Applied Linguistic (Resource-Based Learning), Diploma in Resource-Based Learning)*
* *อาจารย์ผู้ร่วมจัดกิจกรรม club ของศูนย์การเรียนรู้แบบพึ่งตนเอง คณะศิลปศาสตร์ มจธ.*
* *อาจารย์พิเศษคณะศิลปศาตร์ มจธ.*